**Në subjektet:** Bashkia Korçë, Ndërmarrja e Shërbimeve Publike Korçë dhe në Shoqëria “H” shpk, u krye inspektim financiar publik në zbatim të Vendimit të Nëpunësit të Parë Autorizues 67, datë 18.09.2023 “Për fillimin e inspektimit financiar publik”, i ndryshuar. Nga inspektimi i kryer u konstatua sa vijon:

* **Ndërmarrja e Shërbimeve Publike dhe Gjelbërimit Korçë nuk ka menaxhuar me përgjegjshmëri planifikimin dhe përdorimin e fondeve buxhetore që lidhen me planifikimin dhe administrimin e “materialeve eklektike” që do të prokurohen, referuar parregullësive dhe shkeljeve ligjore, të trajtuara në Raportin e inspektimit financiar publik, në papërgjegjshmëri menaxheriale të ish-Nëpunësit Autorizues dhe Nëpunësit Zbatues, për mos kryerje të detyrave funksionale dhe veprimeve financiare të kryera në kundërshtim me aktet ligjore në fuqi, si dhe grupit të planifikimit të “materialeve eklektike”, të cilët kanë planifikuar mbi nevojat reale të ndërmarrjes, me pasojë efekt financiar negativ në buxhetin e shtetit.**
* **Ndërmarrja e Shërbimeve Publike dhe Gjelbërimit Korçë, në argumentimin e nevojave dhe në përllogaritjen dhe përcaktimin e vlerës limit të kontratës/fondit limit, për procedurat e prokurimit me objekt “Materiale elektrike” nuk dokumentohet t`i jenë referuar gjendjes së mallrave në magazinë, trajtuar në Raportin e inspektimit financiar publik.**
* **Ndërmarrja e Shërbimeve Publike Korçë/ strukturat respektive, kanë vepruar në papërgjegjshmëri menaxheriale, në mosrespektim të parimeve të ekonomicitetit, efiçencës dhe efektivitetit, si dhe në kundërshtim me përcaktimet ligjore të trajtuara në këtë Raport të inspektimit financiar, veprime dhe mosveprime të cilat kanë sjellë për pasojë rritje të vlerës totale të Marrëveshjes Kudër dhe Minikontratave respektive, të lidhura ndërmjet Bashkisë Korcë në cilësinë e Autoritetit Kontraktor dhe shoqërisë “H” shpk, në vlerën totale 9 342 378 lekë, e cila vlerësohet efekt financiar negativ për buxhetin e njësisë publike NJSHP Korçë.**
* **Ndërmarrja e Shërbimeve Publike dhe Gjelbërimit Korçë/strukturat përgjegjëse të saj kanë vepruar në shkelje të rregullave të prokurimit publik, dhe konkretisht:**
* **Ndryshimet në Regjistrin e parashikimit të prokurimeve për vitin 2020 nuk shoqërohen me një relacion shpjegues dhe argumente mbi ndryshimet në zërat respektiv të Regjistrit, nga strukturat/autoritetet ligjore respektive, në kundërshtim me kërkesat e VKM-së nr.914, datë 29.12.2014 “Për miratimin e rregullave të prokurimit publik”, të ndryshuar, nenit 4 “Regjistri i parashikimeve të procedurave të prokurimit publik”, pikës 4.**
* **Nga ana e njësisë së prokurimit dhe nga ana e personit përgjegjës (specialist i fushës) të ngarkuar për përllogaritjen e vlerës së fondit limit, nuk janë respektuar kërkesat e VKM-së nr.914, datë 28.12.2014 “Për miratimin e rregullave të prokurimit publik”, të ndryshuar, neni 59 “Mënyrat për përllogaritjen e vlerës së prokurimit”, të pika 2, gërma “a”.**

Në përfundim janë dhënë:

* Masa rregullative 4 (katër)
* Masa disiplinore 5 (pesë)